הוועדה המיוחדת למיגור הפשיעה בחברה הערבית, כנסת 23, פרוטוקול מספר 8, 2020-07-15 10:00

מנסור עבאס: בוקר טוב לכולם, היום 15 ביולי 2020, ישיבה נוספת של הוועדה המיוחדת למיגור הפשיעה בחברה הערבית, ואני שוב חוזר ומציין בחברה בכלל, אין גבולות בעולם הפשע והאלימות, ולכן כאשר אנחנו מטפלים בנושא הזה אנחנו צריכים לדאוג שכל אזרחי המדינה ישיגו את זכותם הבסיסית לביטחון, גם אישי וגם קהילתי וחברתי.

מנסור עבאס: כמובן בתוך אזרחי המדינה גם נהגי האוטובוסים שלא לאחרונה, אנחנו מדי פעם שומעים שהם נופלים קורבן לאלימות מילולית ואלימות פיזית.

מנסור עבאס: לא מזמן שמענו, אמנם בצרפת, על נהג אוטובוס שנרצח, אבל זה יכול לקרות גם במחוזותינו ולכן הדיון הזה שיזמה חברת הכנסת אימאן ח'טיב הוא דיון חשוב והוא דיון שגם מטפל בהווה ובמה שעובר על נהגי האוטובוסים, אבל הוא גם לקראת העתיד.

מנסור עבאס: אנחנו נטפל בנושא הזה היום ואני מקווה שנצליח ככה לשים את היד על מספר הערות או מספר דרישות שאפשר להעלות ולבקש כדי שנגן על נהגי האוטובוסים שהם שמובילים אותנו ושומרים עלינו, לכן חשוב לנו שנשמור עליהם שיוכלו גם להוביל אותנו בבטחה ובשלום.

מנסור עבאס: אנחנו נפתח את הדיון עם חברת הכנסת אימאן ח'טיב שיזמה את הדיון הזה, ואני שוב אומר, אנחנו נסכם בסוף הישיבה ונעלה את הדרישות למליאת הכנסת ונמשיך לעקוב אחרי הנושא הזה.

מנסור עבאס: בבקשה.

אימאן ח'טיב יאסין: בוקר טוב לכולם, ישיבה מבורכת, כבוד היושב ראש, בציפייה שנוכל לצאת מכאן בהמלצות מעשיות כדי לשפר בכלל את מעמדם של נהגי האוטובוסים שברובם הם גברים ובתקופה האחרונה גם מועסקים בתנאי עבודה מאוד קשים.

אימאן ח'טיב יאסין: האמת, היוזמה לישיבה הזאת, לדיון הזה, הייתה בעקבות האירועים ששמענו גם בתקשורת וגם לאור המצב ששורר בתקופה האחרונה בעקבות משבר הקורונה.

אימאן ח'טיב יאסין: אני חייבת לציין שהייתה לי ישיבה עם חמישה נציגים של חברות אוטובוסים ברחבי הארץ והדברים שהועלו שם בעיניי הם דברים מאוד מאוד קשים ולא יאומן שבשנת 2020 מספר כל כך גדול של עובדים לא זוכים לתנאי העסקה הוגנים ומתייחסים אליהם כאילו שהם לא קיימים ואני אביא דוגמאות לפני שאני נכנסת לקטע של האלימות כי בעיניי זה סוג של אלימות כלכלית גם.

אימאן ח'טיב יאסין: נהגי אוטובוסים עובדים במשך שנים, יכול להיות עשר ו-15 שנה והם מועסקים כעובדי קבלן בתשלום שכר מאוד מאוד נמוך יחסית לשעות העבודה שהם עובדים, הם מתבקשים להיות מאחורי ההגה שעות מרובות, הרבה פעמים מעל לתקן הנדרש לפי החוק.

אימאן ח'טיב יאסין: בגלל המחסור בנהגים בפועל אז מעסיקים אותם במשמרות רצופות והם גם לא מקבלים שכר לפי ההסכמים הקיבוציים על אותן שעות.

אימאן ח'טיב יאסין: לא רק זאת, כשנהג אוטובוס עובד בחברה כזאת והוא עוזב את העבודה שלו לחברה אחרת הוא לא צובר את שנות העבודה שלו וזה לא נחשב לו כוותק מקצועי והוא מתחיל בחברה החדשה כאילו הוא עובד חדש.

אימאן ח'טיב יאסין: לא רק זאת, הישיבה הממושכת והנהיגה הממושכת שעות ארוכות גורמת לכל מיני מחלות, אם זה מחלות גב ומחלות אחרות, ועדיין זה לא נחשב, אין אפשרות לקבל נכות בגלל עבודה או שזה נחשב נכות מקצועית.

אימאן ח'טיב יאסין: אני חושבת שהגיע הזמן במקום הזה לבדוק את הסוגיה של נהגי האוטובוסים ותנאי ההעסקה שלהם כי א', זה נוגד להסכמים הקיבוציים, ב', זו באמת אלימות כלכלית כלפי אותם נהגים וזה גם אלימות חברתית, המעמד של נהגי האוטובוס.

אימאן ח'טיב יאסין: למרות שאנחנו בתוך החברה הערבית לא משתמשים, לא מרצוננו, כי אין לנו אפשרות להשתמש בתחבורה ציבורית, פשוט כי היא לא נגישה ליישובים הערביים, ובכל זאת בבין עירוני אנחנו משתמשים וגם אחוז גדול מהחברה הישראלית נוסעים בתחבורה ציבורית ואנחנו חייבים להיות בטוחים שאנחנו מפקידים את עצמנו ואת חיינו בידיהם של אנשים שיושבים שם מפוקחים, ערניים, מרוצים מהעבודה שהם עושים ומקבלים את השכר ההוגן המגיע להם.

אימאן ח'טיב יאסין: הדבר השני שאני רוצה להתייחס אליו זה באמת הנושא של האלימות והאלימות הפיזית שחווים נהגי האוטובוס, ולמרות שאין נתונים, וזה מפליא, גם בממ"מ לא הצליחו לקבל נתונים מדויקים על ההיקף, למרות שאנחנו יודעים ומגיעות פניות, על מה קורה עם נהגי האוטובוס, בתוך זה יש גם אמירה ברורה שהפגיעה בנהגי אוטובוס היא לא כל כך חשובה.

אימאן ח'טיב יאסין: וכן, ישנם הרבה מקרים שנהגי אוטובוס מקבלים את האלימות הזאת וממשיכים בסדר היום, במיוחד אלימות גזענית, כי הם כבר יודעים שאין מי שיתייחס ואין מי שישמע את מה שיש להם להגיד.

אימאן ח'טיב יאסין: בנושא הזה אני חושבת שצריך גם למצוא נוסחה כדי לשים את הדברים על השולחן, במיוחד בתקופה של הקורונה, שהאלימות גברה עוד יותר ושמה את נהגי האוטובוסים במצב פרדוקסלי, מצד אחד כל הנושא של הכרטיסים וכל הנושא של אי קיום האפשרות לשלם במזומן, מצד אחד חובתם לעשות את עבודתם נאמנה ולציית להוראות, מצד שני הלקוח, הקליינט הפשוט, הזקן או מי שאין לו את היכולת להשתמש בכרטיס, גם לתת לו את השירות הזה ולפעמים הם חווים אלימות גם בגלל זה.

אימאן ח'טיב יאסין: דבר נוסף שעלה בפגישה עם נציגי האוטובוסים בקשר לקורונה זה כל הנושא של השמירה על הבריאות שלהם והחיים שלהם ולמנוע את ההידבקות שלהם בזה שאין באוטובוסים את המחסומים שמאפשרים רק מרחוק או מאחורי דלפק את הקשר עם האנשים.

אימאן ח'טיב יאסין: אז, ועדה נכבדת, אני מצפה שבאמת הנושא הזה יילקח בצורה רצינית ומהיום יתחילו להיות דברים ונתונים רשמיים ועקביים אחרי מה שקורה בשטח.

אימאן ח'טיב יאסין: וחשוב, באותה נימה ובאותה מידה, הנושא של תנאי ההעסקה שלהם.

מנסור עבאס: תודה, חברת הכנסת אימאן ח'טיב.

מנסור עבאס: האמת שנתת סקירה כמעט מקיפה והרחבת את הנושא מעבר לאלימות במובן הפשוט שלה ולקחת את זה גם לזכויות של נהגי האוטובוסים.

מנסור עבאס: אני מברך אותך על ההצגה הזאת ועל העלאת הנושא.

מנסור עבאס: כאשר רצינו לטפל בנושא הזה אנחנו התקשינו להשיג מידע מה קורה בנושא הזה ולכן אין ספק שאנחנו צריכים לדאוג לעתיד שכל פגיעה מילולית או פיזית בנהגי אוטובוסים תימצא הדרך לתעד אותה כדי שנוכל לעמוד על היקף התופעה הזאת ולהגן על נהגי האוטובוסים.

מנסור עבאס: אין ספק שמבחינת זכויותיהם של נהגי האוטובוסים זה גם נושא להמשך טיפול.

מנסור עבאס: אנחנו נתחיל, בבקשה, ברשותכם, עם הגב' ביילין, יו"ר הארגון לביטחון בכבישים.

מנסור עבאס: נמצאת איתנו?

מנסור עבאס: לא.

מנסור עבאס: אוקיי, אנחנו נחזור לכנסת לרינת מהממ"מ שתעשה סקירה על הנושא.

מנסור עבאס: בבקשה.

רינת בניטה: המסמך שאנחנו הגשנו לבקשת הוועדה לקראת הדיון המהיר הזה מטרתו הייתה לבדוק את הסוגיה של אלימות ותוקפנות כלפי נהגים בשירות התחבורה הציבורית.

רינת בניטה: אנחנו פנינו גם לרשות הארצית לתחבורה ציבורית וגם למשטרת ישראל כדי לראות אם יש איזה שהוא גורם מדינתי רשמי שאוסף נתונים בסוגיה הזאת.

רינת בניטה: אני אעשה את הסיפור הזה קצר, אין, התשובה היא שאין.

רינת בניטה: לא הרשות הארצית לתחבורה הציבורית, שהיא הגוף שמנהל את כל הנושא של תחבורה ציבורית בישראל ולא משטרת ישראל שאמונה על כל הנושא של אירועים פליליים, שניהם לא אוספים מידע ספציפי בנוגע לאלימות כלפי נהגים.

רינת בניטה: כן יש נתונים לגבי - - -

דורון עזרא: גם בחברות עצמן לא אוספים את הנתונים לגבי האלימות כלפי הנהגים.

רינת בניטה: נכון, אני תיכף אגיע לזה.

רינת בניטה: אני מתחילה מזה שאין מידע מדינתי, זאת אומרת אין גורם רשמי שאוסף את המידע הזה.

רינת בניטה: פנינו גם לנציגים בהסתדרות הלאומית, אל דורון ואל יער אמיר, שהוא מנהל את הפורום של חברות התחבורה הציבוריות בישראל, ומהם נמסר לנו שגם החברות עצמן לא מנהלות מידע מסודר על תקיפה של נהגים באוטובוסים.

רינת בניטה: כן מצאנו באתר אגד נתונים שאוספת הדוברות, אבל אני אגיד שוב, אלה נתונים לא רשמיים, אלה נתונים שהדוברות אספה, יכול להיות שיש מקרים נוספים שאירעו והם לא מתועדים.

רינת בניטה: אני אגיד בהקשר הזה שזו בעיה עולמית ולא ייחודית לישראל שאין מידע על תקיפות של נהגים בתחבורה הציבורית ואנחנו יודעים שזו תופעה שהרבה מדינות מתמודדות איתה, כולל כלי מדיניות שננקטים במדינות כדי למגר את התופעה, לטפל בה, כמו למשל תוכנית לאומית לטיפול באלימות כלפי נהגים.

רינת בניטה: אחת הדרישות, ששמעתי גם מיער, ממנהל הפורום של חברות התחבורה הציבורית, וגם מדורון, שהוא הנציג של איגוד עובדי התחבורה בהסתדרות - - -

דורון עזרא: ההסתדרות הכללית, לא הלאומית, יש נציג אחר פה מהלאומית.

דורון עזרא: יש שתי הסתדרויות פה.

נפתלי פכטר: רק לומר שלארגון נהגי האוטובוסים מההסתדרות הלאומית, שישראל נמצא פה, אז כן יש מידע לגבי תקיפות שנעשו.

נפתלי פכטר: כלומר כן קיים מאגר מידע כזה על שנת 2019.

מנסור עבאס: אנחנו נשמע כמובן.

מנסור עבאס: חברים, אנחנו נשמע את כולם.

מנסור עבאס: אבל שימו לב, חברים, אנחנו חייבים לסיים ב-11:00 כי יש מליאה, אסור לנו למשוך את הישיבה מעבר לשעה 11:00.

רינת בניטה: אז אני אגיד שאחד הכלים המרכזיים שהוזכרו בשיחות שאני קיימתי ובנתונים אני קיבלתי זה הצורך או הרצון להכיר בנהגי האוטובוסים כעובדי ציבור, אני רואה שיש הנהון גם מגורמים נוספים פה, בעצם המשמעות של הדבר הזה זה טיפול, חומרת הטיפול היא אחרת, חומרת הענישה היא אחרת.

מנסור עבאס: איך מוגדר עד עכשיו נהג אוטובוס?

רינת בניטה: נהג אוטובוס הוא אדם מן היישוב.

אימאן ח'טיב יאסין: נהג אוטובוס, לא עובד ציבור.

קריאה: עיסוק.

קריאה: יותר נכון זה תחביב.

קריאה: אין הגדרה של מקצוע.

אימאן ח'טיב יאסין: תחביב שעולה ביוקר.

רינת בניטה: לצורך העניין אני עובדת כנסת, אני עובדת ציבור, אם מישהו יתקיף אותי במסגרת התפקיד שלי פה בכנסת זה טיפול אחר מאשר עובד אוטובוס או לצורך העניין מוכר בחנות.

רינת בניטה: מבחינת ההגדרות זה אחרת ולכן גם הטיפול הוא אחר.

רינת בניטה: זו נקודה אחת שעלתה.

רינת בניטה: נקודה נוספת שעלתה זה הצורך להתקין מחיצות.

רינת בניטה: התשובה שקיבלתי מעמיחי לוי, שהוא מהרשות הארצית לתחבורה הציבורית, נמסר לנו שהנושא הזה אושר ותוקצב ושבחודשים הקרובים אכן יותקנו מחיצות שיהוו איזה שהוא חוצץ פיזי בין הנוסעים לבין הנהג.

רינת בניטה: זה גם יפחית את החיכוך וזה גם נועד לתת מענה לסוגיית הצורך בריחוק חברתי סביב הקורונה.

מנסור עבאס: למרות שאנחנו יודעים שהטיפול הוא ההרתעה האמיתית ולא לשים את נהג האוטובוס, לכלוא אותו, אבל אנחנו נשמע את הדעות השונות.

רינת בניטה: ונקודה אחרונה שאני אציין זה שבאמת אנחנו עשינו איזה שהיא בדיקה וראינו שסביב הקורונה יש פה פוטנציאל להגדלה של החיכוך.

רינת בניטה: אנחנו יודעים שבפריז נרצח נהג אוטובוס סביב הדרישה שלו מנוסע לעטות מסכה.

רינת בניטה: כל הסטינג הזה שנהג נתפס כבעל הסמכות באוטובוס על אף שאין לו סמכויות של אכיפה של חוקי הקורונה יכול להוות גם איזה שהוא מוקד לחיכוך וזה משהו שראוי לתת עליו את הדעת.

מנסור עבאס: וזה לא הוסדר בשום תקנה ובשום מקום - - -

רינת בניטה: מי שאמון על אכיפת החוק זה משטרת ישראל.

מנסור עבאס: טוב.

מנסור עבאס: אנחנו ניתן לחבר הכנסת אליהו חסיד ואחר כך ניגש לאנשי המקצוע.

אליהו חסיד: כבוד היושב ראש, אני רוצה לומר שאני חשבתי כמה פעמים על האלימות שלפעמים נוצרת בין הלקוח שעולה לאוטובוס לנהג האוטובוס.

אליהו חסיד: יכול להיות שהפתרון צריך לבוא מהכיוון שלנהג האוטובוס בכלל לא צריך שיהיה לו קשר עם הנוסעים.

אליהו חסיד: הנושא הזה עלה כבר הרבה פעמים, גם עם שר התחבורה וגם עם ועדת הכלכלה, שהיו חוסכים הרבה הרבה כסף בתחבורה הציבורית אם היו דואגים, כמו ברכבת, משלמים למטה, יש פקחים שמסתובבים כמו ברכבת הקלה, משלמים מחוץ לאוטובוס, מתקפים את הכרטיס, אין שום קשר בין הנוסע שעולה לאוטובוס לנהג האוטובוס.

אליהו חסיד: בדרך כלל כל החיכוכים בין נהג האוטובוס לנוסע נוצרים כשמתחילים לדבר, שילמת כסף או לא שילמת או כאלה דברים.

אליהו חסיד: בנוסף אני רוצה להעלות פה נושא כשאנחנו מדברים פה על אלימות נגד נהגי האוטובוסים, שקיבלתי פנייה, אני ביקשתי מהעוזר שלי, הוא יביא לי עוד רגע את הפנייה הזו, פנייה שקיבלתי אתמול, שלפעמים נוצר מצב שנהגי האוטובוסים גם כן מושפעים מהתקשורת ומהסתה ומתנהגים לנוסעים שעולים לאוטובוס גם בצורה לא יפה, בצורה מבזה, או תוקפים ילדים או תוקפים משפחה שעולים לאוטובוס.

אליהו חסיד: רק עכשיו מפנייה שהגיעה לי אתמול, עלתה לאוטובוס משפחה במוצאי שבת, הנהג תוקף את המשפחה: אתם חרדים, תשבו בסוף, אתם מודבקי קורונה, אתם מגיעים מאזורים של קורונה.

אליהו חסיד: כמובן זה לא כל הנהגים, אנחנו לא מכלילים, הנהגים ברובם נהגים טובים, רובם עושים את עבודתם נאמנה, אבל צריכים לדבר על שני הדברים.

אליהו חסיד: הפתרון שאני אומר, לא צריך שום קשר בין הנהג לנוסעים, הנהג צריך להיות סגור, להתרכז בכביש ולא לרדת את הסיבובים של ירושלים, כשיורדים ביציאה מירושלים, סיבובים מסוכנים, ולהתעסק כל הזמן במילוי הרב קו והדברים האלה.

אליהו חסיד: זה צריך להיות שישלמו בחוץ ושייכנסו לאוטובוס.

מנסור עבאס: תודה, חבר הכנסת אליהו.

מנסור עבאס: ישראל גנון, יושב ראש ארגון נהגי התחבורה הציבורית, ככה ההגדרה שלך?

ישראל גנון: כן.

ישראל גנון: תודה רבה לוועדה על הנושא החשוב שהעליתם פה.

ישראל גנון: כשמדברים על אלימות נגד נהגי אוטובוסים ישר עולה הנושא הזה של נוסעים נגד נהגים וגם מקרים של נהגים נגד נוסעים, אני רוצה להגיד לכם, חברים, יש אלימות נגד נהגי אוטובוסים, אבל זאת אלימות של הרגולציה מול הנהגים.

ישראל גנון: אין מקצוע יותר אחראי, מקצוע אזרחי, מאשר נהג אוטובוס.

ישראל גנון: לנהג אוטובוס אין אפילו את הפריבילגיה לסגור את העיניים לשתיים-שלוש שניות בזמן נסיעה.

ישראל גנון: הוא צריך להיות בשעות ריכוז על ריכוז, עבודה אחראית מאין כמוה.

ישראל גנון: כל יום הוא מסיע אלפי אנשים בבטחה.

ישראל גנון: ומה קורה מבחינת הרגולטור, מבחינת משרד התחבורה?

ישראל גנון: ולא רק משרד התחבורה, אנחנו רואים את זה גם במשכ"ל וגם במשרד החינוך, זילות נוראית במקצוע של נהג האוטובוס, זילות.

ישראל גנון: אני לא נכנס פה לעניינים שהתחלת עם ההסכם הקיבוצי והפרות ולא הפרות, שזה גם נושא חשוב, אבל יש זילות בכל התשתית ובכל הכלים שהרגולציה צריכה לתת לתחבורה הציבורית ולנהגים בפרט.

ישראל גנון: אפשר להתחיל לפרט, חדרי התרעננות.

ישראל גנון: חדר התרעננות לנהג זה לא מותרות.

ישראל גנון: זה לא שהנהג צריך עכשיו מקום לנוח בשביל להתרווח, זה בטיחות.

ישראל גנון: תיסעו אתם עם הפרייבט לאילת שלוש וחצי שעות בלי הפסקה, יגידו לכם, רבע שעה תשטפו פנים ועיניים ועכשיו תחזרו שלוש וחצי שעות חזרה ואחרי זה עוד פעם.

ישראל גנון: וככה כל יום ולא בפרייבט, באוטובוס עם 50 נוסעים בפקקים ובחום ובקור.

ישראל גנון: זאת אומרת אלה תנאים בלתי אפשריים, חדר התרעננות זה דבר אלמנטרי למקצוע.

ישראל גנון: אנחנו רואים, הרפורמה משנת 2000, שהוציאו את הקווים מהתחנות המרכזיות, חדרי ההתרעננות היו צריכים להיות כבר שנים מפוזרים ברחבי הארץ, עד היום אין.

ישראל גנון: משרד התחבורה מימן את החדרים והרשויות לא נותנות היתרים, ועדות תכנון, בירוקרטיה.

ישראל גנון: אתה ראית את זה פה בירושלים, את כל הדברים האלה.

ישראל גנון: זה לא יאומן, למה מחכים?

ישראל גנון: אתם יודעים מה זה נהג שלא יכול לשטוף פנים, להתרענן, לשתות קפה?

ישראל גנון: זה דבר אחד.

ישראל גנון: המחיצות.

ישראל גנון: בשביל מה היו צריכים לחכות לקורונה בשביל המחיצות האלה?

ישראל גנון: נכון שעכשיו עם הקורונה קיבלנו תקציב ואוטוטו זה יתחיל, שבוע-שבועיים, ככה אנחנו שומעים, מקווים, למה אנחנו מחכים?

ישראל גנון: מה זה האדישות הזאת?

ישראל גנון: זאת אומרת אם אין קורונה אפשר להרביץ לנהגים?

ישראל גנון: אפשר לקלל אותם?

ישראל גנון: הזילות הזאת, הציבור רואה את זה וכשהציבור רואה את הזילות של הממשלה ושל המשרדים האחראים לנהגים באופן טבעי יש גם זילות של הנוסעים כלפי הנהג.

ישראל גנון: זאת אומרת אנחנו הפכנו את המקצוע הזה למקצוע שרומסים אותו במקום שהמקצוע הזה יהיה כרטיס הביקור של משרד התחבורה.

ישראל גנון: יש תקציב ענק לרשות לתחבורה ציבורית, של מיליארדי שקלים, משקיעים בטכנולוגיה, באוטובוסים, באמת מנסים לעשות תחבורה ציבורית איכותית בישראל וזה צריך להיות כרטיס הביקור, זה צריך להיות הפנים של כל המערכת הזאת, לא נותנים לנו שום כלים, פשוט רומסים ורומסים ורומסים.

ישראל גנון: גם בנושא הזה של ההכרה המקצועית במקצוע נהג האוטובוס, שבתוך זה יש גם את הנושא של הכרה כעובד ציבור, אלה שני דברים שצריכים ללכת ביחד.

ישראל גנון: אלה דברים שישנו את המעמד של הנהגים ויקדמו את הנושא של התדמית של הנהג.

ישראל גנון: עוד פעם, לקדם תדמית של נהג זה מאבק ראוי, זה דבר שאנחנו חייבים את זה, כי זה הפנים של משרד התחבורה ובעצם של מדינת ישראל שנותנת את השירות של התחבורה הציבורית ואנחנו ממליצים לוועדה להעלות את הנושא.

מנסור עבאס: תודה.

מנסור עבאס: אנחנו נעבור לאיגוד עובדי התחבורה הציבורית, דורון.

מנסור עבאס: אתה הסתדרות כללית?

דורון עזרא: אני ההסתדרות הכללית, הוא ההסתדרות הלאומית.

ישראל גנון: לא, לא בדיוק, אנחנו ארגון מקצועי, אנחנו עובדים עם ההסתדרות הלאומית, אנחנו הקמנו את הארגון שלנו, הקמנו ארגון מקצועי שיתעסק רק במקצוע הנהג ולא בתור ארגון עובדים.

ישראל גנון: אנחנו עובדים יחד עם ההסתדרות הלאומית כי בכל זאת צריכים את הכוח של ארגון העובדים איתנו.

דורון עזרא: שמי דורון עזרא ואני מההסתדרות הכללית.

דורון עזרא: נמצא איתי גם חליל שווא, יושב ראש הוועד באזור ירושלים של אגד.

דורון עזרא: מה שאני רוצה לומר, קודם כל לצערי האלימות כלפי נהגים חוצה מגזרים, דתות, מין.

דורון עזרא: יש לנו גם באגד, בדן, במטרופולין, נהגים ערבים, נהגים חרדים, נהגים יהודים, לצערי האלימות כלפי הנהגים היא בכל שכבות האוכלוסייה.

דורון עזרא: אי אפשר לשים את האצבע על משהו מסוים.

דורון עזרא: החברה שלנו הפכה להיות אלימה, אין ספק שכלפי הערבים, וראינו את זה במקרה האחרון עם השיסוי של הכלב בנהג הערבי בלי רחמים בכלל, אנחנו ליווינו אותו יחד עם חליל.

דורון עזרא: לצערי זרועות הביטחון או כוחות הביטחון לא שמים את זה בראש מעייניהם, אין להם כוח אדם.

דורון עזרא: אני חושב שהיום מקצוע הנהג הופך להיות קשה וקשה יותר, הפקקים בכבישים, חוסר בנהגים שקיים בכלל במשק, זה אחד הדברים שבגללם האזרחים שמחכים בתחנות, אני חושב שזו אחת המכות.

דורון עזרא: שתיים, כל נושא - - -

איימן עודה: סלח לי, אני רוצה להבין אותך, חוץ מהאלימות הרגילה והגזענות הרגילה מה הייחוד?

איימן עודה: זה פקקים, זה העצבנות, מה הייחוד להתקפה נגד נהגי אוטובוס?

דורון עזרא: ההתקפות נגד נהגי אוטובוס, אין איזה משהו ייחודי, יכול להיות שאזרח קם בבוקר ולא מצא חן בעיניו משהו והוא המתין יותר מחמש דקות בתחנה וכבר סף העצבים שלו עולה.

דורון עזרא: יכול להיות שהוא עולה והנהג אומר לו שישים מסכה וכבר זה הקפיץ אותו לרמה הזו.

דורון עזרא: נהג אומר - - -

איימן עודה: יכול להיות שאין מחויבות חברתית?

איימן עודה: כלומר אם למשל אנשים עובדים ביחד כל הזמן, יש מחויבות מסוימת, גם בין ערבים ויהודים, גם בתוך אותו עם, אבל כשהחברה כולה באה ואין מחויבות אישית כי לא נפגשים כל פעם, יכול להיות שההפקרות הזו גורמת ומוסיפה לאלימות נגד נהגי אוטובוס?

דורון עזרא: תראה, כל יום זה לא אינטראקציה קבועה בין נהגים לאזרחים, כי האזרחים, כל אחד עולה במקום אחר ולכל אחד יש את המטענים שלו, אני חושב שהאחווה בין הנהגים, לא חשוב מאיזה חברה, זה קיים, כי באגד למשל יש נהגים ערבים, יש נהגים חרדים, יש נהגות אז האחווה היא שונה, אבל כשאזרחים מתעכבים, כשיש פקקים, כשאוטובוס לא יוצא בזמן כתוצאה מזה שהוא היה צריך להתפנות ואין לו את הזמן, הלוא הם רצים פה אחרי הזנב של עצמם, כל הדברים האלה גורמים לכך שעולה אזרח, מספיק שאתה אומר לו: תתקף, בבקשה, את הכרטיס, זה מבחינתו סיבה להכות את הנהג.

דורון עזרא: ראינו את זה בסיפור עם הנהג בירושלים עם הכלב שהוא בסך הכול אמר לו שישים לכלב מחסום על הפה והייתה התנפלות.

דורון עזרא: אין ספק שהגזענות כלפי נהגים, בכל מקרה, קיימת, זה לא משהו חדש.

מנסור עבאס: דורון, יש המלצות ספציפיות שגיבשתם?

דורון עזרא: ההמלצות ידועות.

דורון עזרא: אני חושב שאם באירופה אפשר שהמחיצות, ישראל דיבר פה על המחיצות, לדעתי גם תעבור הקורונה והמחיצות האלה לא – אנחנו מדברים על זה כבר כמה שנים, גם על ההפרדה בין הנהג לבין הנוסעים.

דורון עזרא: במקרה האחרון שיושב ראש איגוד עובדי התחבורה, אבי אדרי, מוביל למניעת הנושא של תשלום בכסף על מנת שלא יהיה את האינטראקציה, אז הנה, עכשיו המחיצות נעצרו, למה?

דורון עזרא: כי לפי הבקשה של השרה צריך עכשיו לפתוח חלון בכדי להעביר את הכסף, אז המחיצות נעצרו.

דורון עזרא: יש פה מתווה שלם של מה ניתן לעשות.

דורון עזרא: אני לא בטוח ששמים היום או הרשות לתחבורה ציבורית שמה את הנהג בראש מעייניה.

דורון עזרא: תודה.

מנסור עבאס: תודה לך, דורון.

מנסור עבאס: נשמע את חליל, שישלים את התמונה של דורון ואז נעבור לחברת הכנסת סונדוס.

חליל שווא: אני אחזק את דורון ואני אגיד שהמחיצות הן באמת פתרון שיפרידו בין הנהג לנוסעים.

חליל שווא: חבר הכנסת איימן עודה שאל אותו מה מונע, לא מונע, כי הנוסע שעולה לאוטובוס הנהג הוא הראשון שפוגש אותו, כמובן מסכה, אנחנו היום בעידן של המסכות, תתקף, לא תתקף, תיכנס בפנים, אל תעמוד לידי ואז הוא מתנפל עליו ותוקף אותו.

חליל שווא: התקיפות באות מהפקקים ומחוסר נהגים וברגע שיש חוסר נהגים אז אין תדירות גבוהה של אוטובוסים, אז אוטובוס יוצא, אוטובוס לא יוצא, הנוסע מחכה בתחנה יותר מעשר דקות, רבע שעה, 20 דקות ואז הוא עולה לאוטובוס ומתנפל על הנהג.

חליל שווא: באגד יש את כל המגזרים, גם ערבים, גם יהודים, גם נוצרים, גם נשים, גם אתיופים, יש את כל המגזרים באגד, באגד כולם עובדים ביחד ומרגישים בבית, אבל כשבאים מבחוץ תוקפים את הנהג.

חליל שווא: המקרה של הכלב, רק בגלל שאמר לו שישים מחסום, וראינו ושמענו מה היה איתו.

חליל שווא: וגם כשפונים למשרד התחבורה, גם לגבי הנושא של הכסף, אני לא יודע איזה החלטה זו בנושא של הקורונה, אנחנו מנסים גם לשמור על הבריאות של הנהגים וגם על הבריאות של הנוסעים והנה המחיצות שנעצרו.

חליל שווא: לדעתי המחיצה זה דבר אדיר, שיפרידו בין הנוסע לנהג.

חליל שווא: ברכבת הקלה יש את זה, ברכבת הכבדה יש את זה, בחו"ל יש את זה, רק אצלנו אין את זה, ועד שהגענו לעידן שלא גובים כסף מאנשים, ואללה, אמרנו, הגענו לנחלה ומתברר שלא.

מנסור עבאס: תודה לך, חליל.

מנסור עבאס: חברת הכנסת סונדוס סאלח.

סונדוס סאלח: בוקר טוב לכולם.

סונדוס סאלח: ברכות על הדיון המאוד חשוב.

סונדוס סאלח: אני אנסה לקצר כמה שיותר.

סונדוס סאלח: כשאנחנו מדברים על אלימות כלפי נהגים, נהגי אוטובוסים באופן ספציפי, אנחנו מדברים על אלימות מתמשכת, מצטברת, זה לא חדש.

סונדוס סאלח: זה לא אלימות שמתבטאת במתן מכות או קללות, זה אלימות ממוסדת גם בקבלת החלטות.

סונדוס סאלח: זה לא פעם ראשונה, אני מאוד מאוד מודאגת מהאופן שבו מתקבלות ההחלטות אודות הנהגים ובכלל התחבורה הציבורית.

סונדוס סאלח: זה שלא מכירים בנהגים כמקצוע, בביטוח לאומי ובכל משרדי הממשלה, זו אלימות כלפי הנהגים שאנחנו לא מכירים בהם כמקצוע והכשרה מקצועית.

סונדוס סאלח: כל התנאים הקשים שהם עובדים בהם, זו גם אלימות.

סונדוס סאלח: הנהגים הם החוליה שמקשרת בין הנוסעים בתחבורה הציבורית ומשרד התחבורה הציבורית והם סופגים את הביקורת, הם סופגים את כל ההתעסקות, בין אם זה איחור, שזה לא באשמתם, אי עדכון באתרים שזה לא באשמתם.

סונדוס סאלח: עולה הנוסע ומוציא את כל העצבים על הנהג כאילו הוא הפקח, הוא השוטר, הוא הנהג, הוא בעל הבית, הוא משרד התחבורה, הוא הכול בפני הנוסע.

סונדוס סאלח: אין מספיק הגנה לנהגים, לא בתנאים שלהם, לא בהגדרת התפקיד שלהם וההתעסקות שלהם.

סונדוס סאלח: עכשיו, אני לא מבינה את ההחלטה שמנותקת מהמציאות, לתת להם עוד פעם לקבל תשלומים ביד זה לסכן את החיים שלהם, של המשפחות שלהם, של שאר הנוסעים ושל הקשישים.

סונדוס סאלח: מי שרוצה לעשות טובה לקשישים, שייתן להם לעלות לאוטובוסים בלי כסף, בחינם.

סונדוס סאלח: תנו לכרטיס שלהם שייכנס למינוס, וזה אפשרי.

סונדוס סאלח: תוקצבו המחיצות שהן מפרידות ומגנות וממעיטות בכל המגע הישיר בין הנהגים לנוסעים ועדיין לא מומשו ההחלטות האלה.

סונדוס סאלח: אנחנו צריכים לעמוד לצד הנהגים, להחזיר את אלה שיצאו לחל"ת ועד עכשיו לא חזרו.

סונדוס סאלח: ויש עוד משהו מאוד מסוכן, שחושבים לשלב תיירות פנימית, נהגים ואוטובוסים לנהגים של התחבורה הציבורית.

סונדוס סאלח: זה יבוא על חשבון הנהגים שנמצאים בחל"ת.

סונדוס סאלח: צריך לתת להם קודם עדיפות ראשונה, לחזור לעבודה, לשפר את התנאים שלהם, להגן על הבריאות שלהם ולהתקדם לתחבורה ציבורית צודקת.

מנסור עבאס: תודה, חברת הכנסת סונדוס סאלח.

מנסור עבאס: תציג את עצמך ואז נעבור לזום.

נפתלי פכטר: נפתלי פכטר, מנהל תחום אלימות בארגון נהגי האוטובוסים, אני מרכז את הפעילות.

נפתלי פכטר: אני הייתי רוצה לגעת בנושאים שישראל לא דיבר עליהם קודם.

נפתלי פכטר: הסיבה שיש אלימות בתחבורה הציבורית היא מחוסר הבנה של הדברים.

נפתלי פכטר: נוסע עולה, מדבר עם הנהג בצורה לא נכונה ויוצר אינטראקציה שלילית בין הנהג לנוסע.

נפתלי פכטר: אם אני אדריך את הנהג איך להתמודד, נכון שאני צריך להפריד בין הנהג לנוסע, וזו מלחמה שאנחנו מקיימים אותה ופנינו לבית הדין לעבודה, נכון שכרגע משרד העבודה החליט להחזיר את המזומן לאוטובוס ופנינו בשביל זה לבית הדין לעבודה ואפילו הכרזנו סכסוך בתקווה לפתור את הבעיה, אבל בוא נדבר דקה על הבעיה עצמה ואיך פותרים אותה לפני מחיצה, כמו שאדוני היושב ראש אמר בהתחלה, שאני לא רוצה לכלוא את הנהג בתוך כלוב.

נפתלי פכטר: אם אני אקח נהג שאני מביא אותו כרגע מחו"ל, בוודאי כשאני אביא אותו לעבוד בארץ אני אלמד אותו את הדרכים ואת ההליכות ואת השיח ואת השפה העברית.

נפתלי פכטר: לא ייתכן שאני אביא נהג חרדי לעבוד בקרב נשים פרוצות ואז הוא יעמוד ככה כל הזמן העיניים, או לחילופין נהג מהמגזר הערבי לתוך שכונה חרדית ששם יש מלא מלא ילדים שעולים לאוטובוס והוא לא יודע איך להתמודד איתם, ואז ילד עושה לו משהו, מציק לו, ומטבע הדברים הוא נורא נורא יתרגז - - -

מנסור עבאס: ומי אמור לעשות את זה, חברות האוטובוסים או משרד התחבורה?

נפתלי פכטר: משרד התחבורה מממן, עד היום, 50 שעות שנתיות לכל עובד במכרזים, זאת אומרת בכל המכרזים של התחבורה הפרטית, לא באגד, בתחבורה הציבורית הפרטית, יש תקציב של 50 שעות שנתיות ועד היום זה לא נאכף.

נפתלי פכטר: החברה היחידה שמבצעת את זה באופן אקטיבי זה חברת אפיקים וגם כן, זה עדיין לא מספיק, בעקבות פעילות של ארגון נהגי האוטובוסים.

נפתלי פכטר: במכרזים החדשים הם הורידו את זה, למה?

נפתלי פכטר: כי הם אומרים שבכל מקרה לא משתמשים בזה.

נפתלי פכטר: אז במקום לקחת את הכסף שמשרד התחבורה משלם לחברות הפרטיות ולהעביר את זה להדרכה נכונה, נהג עולה לאוטובוס, לא ייתכן שנהג יעלה לאוטובוס ולא יידע את השיח בחברה.

נפתלי פכטר: זה גורם לאלימות.

מנסור עבאס: ואין שום פיקוח על הנושא הזה?

מנסור עבאס: משרד התחבורה לא מוודא שבחברות עושים את זה?

נפתלי פכטר: כיום אין פיקוח על זה.

נפתלי פכטר: בבדיקה שארגון נהגי האוטובוסים ערך - - -

מנסור עבאס: אז צריך כנראה להוציא את זה מהחברות.

דורון עזרא: אני לא חושב שכדאי להאשים את הנהגים בזה שהם - - -

נפתלי פכטר: דורון אומר פה משפט ואני רוצה להשלים.

נפתלי פכטר: אני לא מאשים את הנהגים, אלא ברור שהאשמה היא בחוסר הדרכה נכונה, דבר שמייצר אינטראקציה לא נכונה ומשם אנחנו מגיעים לאלימות, משם נוצרות כל הבעיות.

נפתלי פכטר: ברגע שנפתור את זה יהיו לנו הרבה פחות בעיה במחיצות, בלי לדבר על עוד אלף בעיות נוספות שיש בענף.

מנסור עבאס: אוקיי, תודה לך.

אימאן ח'טיב יאסין: רק משפט אחד, אני חייבת.

אליהו חסיד: משפט אחד בקצרה.

מנסור עבאס: שני משפטים בקצרה.

מנסור עבאס: חבר הכנסת אליהו ואחר כך אימאן.

אליהו חסיד: רק אני רוצה לומר שזה נכון שצריך הסברה, אבל אני גר בבני ברק, בחברת נתיב רוב הנהגים הם ערבים, אז זה לא מדויק, כי לנהגים מהמגזר הערבי יש יחס מיוחד למשפחות עם ילדים, הם מתנהגים יוצא מן הכלל.

אליהו חסיד: חברת נתיב זו אחת החברות שבבני ברק - - -

נפתלי פכטר: כנראה שמדריכים את העובדים, אבל יש הרבה מקומות שאני יכול לראות בחברות אחרות שלא מדריכים את העובדים.

אליהו חסיד: גם בגלל שהציבור הערבי יודע מה זה משפחות עם ילדים והוא מתנהג בהתאם, אם כן, הבעיה היא בציבור הכללי אולי.

אליהו חסיד: נוסף, אני רוצה לומר, הפתרון לכל הדברים האלה, כמו שאמר חליל, הנהג לא צריך להתעסק עם הלקוח.

אליהו חסיד: הנהג צריך להיות סגור, התשלום צריך להיות בחוץ, זה גם יותר בטיחותי, גם ימנע את האלימות, ימנע את כל הבעיות.

מנסור עבאס: חברים, יש אנשים שלא דיברו וחשוב לי - - -

חליל שווא: משפט.

מנסור עבאס: אני אתן לך בהמשך.

מנסור עבאס: חברת הכנסת אימאן, משפט קצר, בבקשה.

אימאן ח'טיב יאסין: משפט קצר.

אימאן ח'טיב יאסין: קודם כל אני נגד הטבעה וסטיגמות למגזרים מסוימים, הדבר השני, נכון שאנחנו בדיון על אלימות נגד נהגי אוטובוסים, אבל גם מצופה מנהגי אוטובוסים שמגיעים לתפקיד הזה שתהיה להם את היכולת למלא את התפקיד הזה בצורה אחרת.

מנסור עבאס: לכן יש הכשרה.

מנסור עבאס: לילך מארגון - - -

לילך חייבי מנחם: מארגון התחבורה בדרך שלנו.

לילך חייבי מנחם: בוקר טוב, כבוד היושב ראש.

לילך חייבי מנחם: אני מברכת על הנושא החשוב ועל הדיון הזה.

לילך חייבי מנחם: אני לילך חייבי מנחם, חברת ועד מנהל בארגון תחבורה בדרך שלנו ואנחנו רוצים קודם כל לומר שאנחנו מגנים את התופעה של אלימות, תקיפות, גזענות כלפי נהגי אוטובוסים.

לילך חייבי מנחם: אנחנו מדברים על נושא של חוויית המשתמש, של השירות בתחבורה הציבורית וחשוב לנו לומר שכל התופעות הללו אלה מקרי קיצון שלא משקפים את המיינסטרים כי רוב הנוסעים ורוב הנהגים מתקשרים אחד עם השני בצורה טובה.

לילך חייבי מנחם: ברור שכל מקרה של אלימות, של נוסע או נהג, צריכים להיות מטופלים במלוא חומרת הדין.

לילך חייבי מנחם: לגבי רמת השירות של מרבית החברות, חשוב לנו לומר שהוא לוקה בחסר כי כשצריך להתלונן רוב הנוסעים לא יודעים איך לעשות את זה.

לילך חייבי מנחם: כשיש שירות שהוא לוקה בחסר והחברות לא מפרסמות בגלוי מוקד לפניות, חלקן גם ללא עמודי פייסבוק, אז הרבה פעמים הנוסעים בוחרים להוציא את התסכול שלהם על הנהגים.

לילך חייבי מנחם: לא שזה מוצדק חלילה, אבל אני חושבת שאולי שווה להשקיע מחשבה בנושא של נראות ופרסום טלפון או מקום שאפשר לפנות אליו כשיש בעיה או שירות לוקה בחסר.

לילך חייבי מנחם: הדבר השלישי והאחרון שאנחנו רוצים לומר, שנהג לא צריך להתעסק עם כסף ובאופן כללי עם הנוסע, הנהג צריך להתעסק בנהיגה ולא להיות מנהל נסיעה.

לילך חייבי מנחם: במקרה של תקופת הקורונה אנחנו ממליצים להוסיף סדרנים לגבייה של התשלום כדי להקל על הנהגים.

לילך חייבי מנחם: תודה.

מנסור עבאס: תודה לך, לילך.

מנסור עבאס: נמצאת איתנו סיוון שחר מהמשטרה, מהמשרד לבטחון פנים.

מנסור עבאס: אתם אמורים להיות הכתובת.

נפתלי פכטר: רק מילה על מה שלילך אמרה על להוסיף פקחים.

נפתלי פכטר: אתמול בדיון בבית המשפט אמר לנו יושב ראש הרשות לתחבורה הציבורית שהם הוסיפו 400 פקחים.

נפתלי פכטר: אני חושב שזה בדיחה, כי 400 פקחים לכל ה - - -

מנסור עבאס: אלפי אוטובוסים.

מנסור עבאס: אנחנו נשאל.

מנסור עבאס: איתנו סיוון שחר מהמשרד לבטחון פנים.

סיוון שחר: שלום לכולם.

סיוון שחר: כמו שנאמר קודם, התבקשנו לתת נתונים לגבי מקרים של תקיפות נהגים.

סיוון שחר: מכיוון שלא מדובר בעבירה פלילית מובחנת, נהגי אוטובוס הם לא איזה שהיא אוכלוסייה מובחנת, אין לנו נתונים שאנחנו יכולים לשתף בהם.

סיוון שחר: מעבר לזה, כמו שגם נאמר קודם, נהגי אוטובוס בחברות הפרטיות, והיום בעצם כל החברות, למעט חברות אוטובוס שמופעלות על ידי רשויות מקומיות, לא מוגדרים בתור עובדי ציבור.

סיוון שחר: מבחינת החוק באמת תקיפה של עובד ציבור היא חמורה יותר מאשר תקיפה רגילה ומכיוון שעובדי החברות האלה לא מוגדרים בתור עובדי ציבור בעצם הטיפול בהם הוא ככל תקיפה אחרת, אין לנו אפשרויות אחרות.

מנסור עבאס: אבל כאשר אתם מנתחים את התיקים שאתם מטפלים בהם אתם לא מבחינים שיש תיקים מיוחדים שקשורים לאלימות נהגי אוטובוסים בתור שהם נהגי אוטובוס?

סיוון שחר: לא.

סיוון שחר: מחר יבואו נהגי מוניות ויבואו – אין לנו אפשרות לפלח אוכלוסיות שמישהו עכשיו החליט שהן מיוחדות.

סיוון שחר: זה עניין חוקי, אנחנו לא יכולים ליצור לעצמנו חוקים משל עצמנו.

סיוון שחר: יש רשות מחוקקת, ברגע שיעשו איזה שהוא תיקון, אם יוחלט שזה רצוי, אז נוכל לפעול.

סיוון שחר: אנחנו לא יכולים לפעול בניגוד לחוק.

מנסור עבאס: והמשטרה לא יכולה ליזום ולהגיד, חברים, יש פה תופעה שאנחנו צריכים לשים לב אליה?

מנסור עבאס: בסופו של דבר משטרת ישראל היא האחראית על ביטחונם של האזרחים, לא חשוב עכשיו נהגי אוטובוסים או מוניות או רופאים או נכים.

סיוון שחר: השאיפה שלנו היא כמובן לפעול ולחקור כל מקרה תקיפה, בין אם הוא התרחש באוטובוס, בין אם הוא התרחש ברחוב ובין אם הוא התרחש בכל כלי תחבורה אחר או בפלטפורמה אחרת.

מנסור עבאס: אבל אם אתם לומדים את המקרה ואז מגיעים למסקנות ובאים לשר לבטחון הפנים שמעביר לממשלה שצריך למשל להגדיר את נהגי האוטובוסים כעובדי ציבור, שצריך להגן עליהם, שצריך לתת להם הכשרה, לא יודע מה, עכשיו אנחנו נעלה המלצות, אבל אם ההמלצות האלה יבואו מהמשטרה שמטפלת במקרים האלה אין ספק שזו דעה מקצועית אחרת.

מנסור עבאס: אולי אנחנו הפוליטיקאים רוצים לזכות בהון פוליטי מההתעסקות בנושא הזה, אבל אתם, כגוף מקצועי, צריכים לטפל בנושא הזה באופן אחר לגמרי ולא ככה בראש קטן.

סיוון שחר: אם הצעות כאלה יובאו לענייננו ולפתחנו אנחנו נגיב עליהן, אבל אנחנו לא יוזמים כרגע שינוי חקיקה כאלה שמגדירים עובדי ציבור בצורה אחרת.

מנסור עבאס: בינתיים משטרת ישראל לא מעורבת בנושא הזה, לא מעניין אותה.

מנסור עבאס: אוקיי, תודה רבה, סיוון.

סיוון שחר: אף אחד לא אמר שזה לא מעניין.

מנסור עבאס: אוקיי, סיוון, חבל.

מנסור עבאס: זאת לא גישה נכונה וחכמה ממשטרת ישראל.

מנסור עבאס: אני בדרך כלל רגוע, אבל לא ראוי שמשטרת ישראל תתייחס לנושא הזה בקלות ראש - - -

אימאן ח'טיב יאסין: רוב התיקים נסגרים בגלל חוסר עניין לציבור.

סיוון שחר: זה לא קלות ראש, אני חייבת לתקן, זה לא שאנחנו אומרים שאנחנו לא מטפלים, אבל אין לנו דרך אחרת להתמודד עם התופעה כשאין לנו כלים חוקיים.

סיוון שחר: אנחנו לא יכולים ליצור לעצמנו חוקים משל עצמנו.

קריאה: אבל אפשר לדאוג שלא יסגרו תיקים.

קריאה: אפשר לעקוב אחרי זה שלא יסגרו תיקים.

מנסור עבאס: בואו נתקדם.

מנסור עבאס: אנחנו נעשה את העבודה שלנו, בסופו של דבר נעשה סיכום ראוי ונתחיל לטפל.

מנסור עבאס: אנחנו בצעד הראשון.

מנסור עבאס: עמיחי לוי, אתה נמצא איתנו?

עמיחי לוי: אני איתכם.

מנסור עבאס: תציג את עצמך.

עמיחי לוי: אני עמיחי לוי מהרשות הארצית לתחבורה ציבורית, אני ממלא מקום של מנהלת אגף רישוי תחבורה ציבורית ואני אשתדל להתייחס.

עמיחי לוי: עלו פה המון דברים בנוגע לרשות לתחבורה ציבורית אז, ברשותך, אני אתחיל להתייחס ומה שאני אספיק.

עמיחי לוי: קודם כל הרשות לתחבורה ציבורית מאוד מתעניינת בתנאים לנהגים.

עמיחי לוי: נאמר פה כאילו אנחנו לא מתעניינים בזה, זה ממש לא נכון.

עמיחי לוי: זה מתחיל מהעלאת שכר הנהג שאנחנו קידמנו והצלחנו לבצע והיום מקצוע הנהיגה הוא מקצוע מכובד מבחינת השכר הממוצע במשק.

עמיחי לוי: זה המשיך דרך חדרי הנהגים.

עמיחי לוי: כפי שנאמר, אנחנו למעשה יזמנו הצבה של 100 חדרי נהגים ברחבי הארץ, אנחנו כרגע בתהליך של למעלה מ-30 חדרים, עשרה חדרים כבר הוצבו, עוד 25 נמצאים בתהליך מול הרשויות המקומיות שכבר נתנו היתר והיתר בתהליך מול הרשויות המקומיות ואנחנו ממתינים להיתר.

עמיחי לוי: זה לא רק בידיים שלנו, צריך פה גם שיתוף פעולה של הרשויות המקומיות.

עמיחי לוי: זה כפתיח.

עמיחי לוי: לגבי ההדרכות לנהגים, שזה חלק משלים לתנאים שלהם, כפי שדובר קודם.

עמיחי לוי: למעשה החברות מחויבות כל שנה ב-50 שעות הדרכה לכל נהג כשאנחנו נותנים רשימת תכנים כללית, על ההדרכות עצמן החברות אחראיות, לא הכול רק אצל הרגולטור, בסוף החברה היא נותנת שירות, היא צריכה להדריך את הנהגים שנותנים את השירות גם איך לתת אותו וזה מצופה מהחברות.

עמיחי לוי: זה קצת בהקשרים הרחבים יותר אני אצלול לנושאים שדובר עליהם, לגבי ההגנה על הנהג במשבר הקורונה ובכלל.

עמיחי לוי: קודם כל עם פרוץ המשבר עשינו כמה צעדים כדי להבטיח את שלום הנהגים, ביטלנו את הישיבה בשורה הראשונה מאחורי הנהג ואת העמידה באזור הנהג.

עמיחי לוי: צמצמנו מאוד את התשלום במזומן, בהתחלה זה היה ביטול מוחלט, כעת אתם בוודאי מכירים את הסוגיה שנדונה אתמול בבית המשפט, אני לא חושב שיש מה להרחיב, השרה החליטה להחזיר את התשלום במזומן לאוכלוסיות מאוד מובחנות וגם היא בוחנת מול האוצר את ביטול חובת התשלום לקשישים.

עמיחי לוי: הדברים האלה פורסמו כמובן.

מנסור עבאס: עמיחי, בקשר להכשרות, עלתה טענה פה שחברות לא מארגנות את ההכשרות האלה, האם אתם מפקחים, אתם מקבלים דוח מחזורי על הכשרות, אם עומדים בתנאים?

מנסור עבאס: מי אמור לפקח על ההכשרות לנהגי אוטובוסים?

עמיחי לוי: אנחנו אמורים לפקח ואנחנו עושים את הפיקוח, אבל כפי שאמרתי קודם, התכנים עצמם הם בידי החברות.

עמיחי לוי: אנחנו הבנו - - -

מנסור עבאס: האם יש נתונים בידיים שלכם על מספר הכשרות שנעשו?

מנסור עבאס: האם יש חברות שלא עשו הכשרות עד עכשיו?

עמיחי לוי: אין לי את הנתונים ככה בשליפה, אבל יש לנו את המעקב הזה.

מנסור עבאס: אז איך מפקחים אם אין נתונים?

עמיחי לוי: אני אוסיף עוד משהו, ברשותך.

עמיחי לוי: אנחנו הבנו שנדרשת גם מעורבות שלנו בתכנים כי אנחנו לא באמת יודעים מה קורה ב-50 שעות האלה ולכן אנחנו נכניס החל משנה הבאה כ-12 שעות מתוך ה-50 שבהן יש תכני חובה שלנו.

מנסור עבאס: אוקיי, אתה ברחת לנושא של התכנים, בסדר, התכנים מאוד חשובים, אבל לפחות את הבקרה הבסיסית, אתם בכל מקרה כנראה שמשלמים לחברות עבור הכשרות, נכון?

עמיחי לוי: אנחנו לא משלמים, אלא הם מחויבים בהצעות המכרזיות שלהם לכלול את זה.

מנסור עבאס: אוקיי, החברות מרוויחות והמדינה מתקצבת את התחבורה הציבורית במיליארדים, השאלה מה אפשר לעשות כדי לוודא שהנהגים מקבלים את ההכשרה שהם ראויים לה?

מנסור עבאס: היא חשובה גם להם, לשלומם, לרווחתם הנפשית וגם לנוסעים עצמם.

דורון עזרא: אדוני היושב ראש, כתוצאה מזה שיש מחסור בנהגים לא היו הדרכות.

דורון עזרא: זה שהם מתקצבים וזה שהם אומרים שיכול להיות שיש 50 שעות, אני יכול להראות לך שלא הדריכו את הנהגים, כי כשיש מחסור בנהגים אין להם זמן לעשות פיפי, סליחה על הביטוי, אז בטח - - -

קריאה: אלה התירוצים.

דורון עזרא: בפועל הם לא מבצעים את זה.

מנסור עבאס: עמיחי, תשלים את הדברים ותתייחס ישירות מה אתם מתכוונים לעשות הלאה.

מנסור עבאס: אנחנו עכשיו נפקח עליכם.

מנסור עבאס: אתם רשות, אתם אמורים לפקח, אבל בכל מקרה אנחנו נעשה את העבודה שלנו בתור כנסת.

עמיחי לוי: אני אומר, אנחנו מפקחים על ביצוע ההדרכות, יש לנו את הנתונים, אמרתי לא כרגע בשליפה, אבל אני אוכל לאסוף ולהעביר לוועדה.

מנסור עבאס: תעביר לנו אותם, בבקשה.

עמיחי לוי: דובר על המחיצות.

עמיחי לוי: כפי שאתם יודעים, היה מהלך של תקצוב להתקנת מחיצות.

עמיחי לוי: צריך להדגיש, זה לא משהו שנולד כרגע בקורונה, אנחנו הכנסנו את זה למכרזים החדשים עוד טרם המשבר.

עמיחי לוי: במכרזים החדשים חלה החובה הזאת כחלק מהחובות המכרזיות.

עמיחי לוי: התקצוב הנוכחי בא בעצם לתת מענה ליתר האשכולות שכרגע לא בהליך מכרזי.

עמיחי לוי: אז המהלך הזה הוא מהלך שהתחיל כבר קודם, אבל הוא יושלם במהירות בחודשים הקרובים לפי יכולת ההתקנה של הספקים.

מנסור עבאס: חודשים?

מנסור עבאס: לוח הזמנים של ההתקנות חודשים?

עמיחי לוי: אנחנו מאוד מלחיצים את החברות לעשות את זה, אני לא יודע לנקוב פה בתאריך, מדובר באלפי אוטובוסים.

עמיחי לוי: אנחנו מלחיצים מאוד את החברות לעשות את זה, אבל זה תלוי גם ביכולת ההתארגנות של הספקים, החברות התבקשו לפעול מול כמה שיותר ספקים לטובת הדבר הזה.

עמיחי לוי: אני מניח שהראשונים יתחילו כבר בימים הקרובים.

מנסור עבאס: עמיחי, אני חושב שאתם צריכים לקבוע פרק זמן סביר כדי שנגיע ליעד.

עמיחי לוי: אני מקבל ואנחנו נבדוק את הדבר הזה.

עמיחי לוי: חשוב להדגיש עוד נושא, וטוב שנציגת המשטרה נמצאת פה, נושא האכיפה, גם על עטיית מסכה באוטובוס וגם על כמות הנוסעים באוטובוס, לא חלה על הנהג.

עמיחי לוי: זה הובהר בצורה שאינה משתמעת לשתי פנים מול משטרת ישראל ומול המשרד המשפטים.

עמיחי לוי: לצערנו היו מקרים בודדים של שוטרים שכנראה לא היו מעודכנים בהנחיות ונתנו קנסות לנהגים, אנחנו בקשר עם המשטרה על זה, אבל אין ספק, וגם המשטרה מקבלת, שחובת האכיפה היא של משטרת ישראל ששומרת על החוק ולא על הנהגים.

דורון עזרא: הדוחות האלה לנהגים יבוטלו?

עמיחי לוי: על זה המשטרה צריכה לענות.

עמיחי לוי: אנחנו פנינו בצורה רוחבית למשטרה והבהרנו את הנקודה הזאת.

מנסור עבאס: ביקשתם מהם לבטל את הדוחות?

עמיחי לוי: כן, אבל שוב, אין תימוכין בחוק לקנס הזה.

מנסור עבאס: מה דעתה של הרשות על להכיר בנהגי האוטובוסים כעובדי ציבור, האם תפעלו בנושא הזה?

עמיחי לוי: אני חושב, אנחנו כמובן נתמוך, אבל זה נושא שתלוי בהרבה גופים אחרים, במחוקק, בביטוח לאומי.

עמיחי לוי: אנחנו בוודאי נהיה מעוניינים בזה.

עמיחי לוי: אני לא יודע להגיד מה הסטטוס החוקי של הסיפור הזה.

מנסור עבאס: אוקיי, אנחנו נבדוק את זה.

מנסור עבאס: חברים, אנחנו מתקרבים לקראת הסוף.

תמר אוחנה: אז בקיצור נמרץ.

תמר אוחנה: תמר אוחנה מאיגוד ועדי הנהגים בכוח לעובדים.

עמיחי לוי: אפשר להוסיף עוד נקודה, אדוני היושב ראש?

מנסור עבאס: נקודה קצרה.

עמיחי לוי: קצרה מאוד.

עמיחי לוי: אנחנו מקבלים מהחברות נתוני נהגים שהם חולים מאומתים וצריך להגיד שכל הצעדים שעשינו הביאו למצב שכמות הנהגים שהם חולים מאומתים נמוכה מאוד, אנחנו מדברים על מקרים בודדים ברחבי הארץ שאנחנו יודעים עליהם.

עמיחי לוי: יכול להיות שהיו נהגים שנדבקו באירועים חברתיים או במקומות אחרים, אבל ההידבקות באוטובוס של נהגים היא אפסית, כלומר הצעדים שבוצעו הם אפקטיביים.

מנסור עבאס: יפה.

מנסור עבאס: זה משמח אותנו, לפחות מהקורונה הם מוגנים.

מנסור עבאס: תמר.

תמר אוחנה: אני אגיד את הנתונים שקיימים אצלנו.

תמר אוחנה: ב -2019 אנחנו מכירים 600 מקרים של תקיפות פיזיות, אלה מקרים מדווחים למשטרה, הרבה נהגים פשוט לא מדווחים כי המשטרה לא מטפלת וסוגרת מחוסר עניין לציבור.

תמר אוחנה: את המקרים של אלימות מילולית אנחנו אפילו לא סופרים כי זה עניין יום יומי ומספר פעמים ביום.

תמר אוחנה: אנחנו רואים שחברות התחבורה הציבורית הפרטיות, מעל מחצית הנהגים הם ערבים ואנחנו רואים הרבה תקיפות על רקע גזעני ושנוסעים מאפשרים לעצמם יותר ואנחנו רואים את זה גם יותר בקווים בהתנחלויות ששם כמעט כל הנהגים, אנחנו רואים את זה באגד תעבורה, שמאוגדים אצלנו נהגים מהמגזר הערבי ויש שם הרבה בני נוער שעולים שפשוט לא נותנים לנהג לנסוע ולא מאפשרים לנהגים – רק ביישוב בת עין זה כמעט על בסיס שבועי שאנחנו עושים השבתות על רקע אלימות, דברים מאוד מאוד מתסכלים.

תמר אוחנה: אני אגיע לשורה התחתונה, שגם נאמרה פה, התקצוב של המחיצות חייב להיות, כמו שאמרת, בלוח הזמנים, להכיר בשירות הציבורי ובעובדי ציבור ולהכיר במקצוע הנהג.

תמר אוחנה: ואנחנו נגיד שבאמת העילות הן מגוונות, אבל אנחנו רואים בתקופת הקורונה עלייה מאוד מאוד משמעותית במקרי האלימות, כמובן לא רק על רקע גזעני, אבל על אחת כמה וכמה, לצערי, ואנחנו נמשיך ונפעל בנושא.

תמר אוחנה: ואני אגיד רק שכשקורה מקרה אלימות פיזית אנחנו משביתים את הקווים.

תמר אוחנה: אנחנו לא רוצים לפגוע חלילה בציבור, אבל זו כמעט הדרך היחידה לעורר הד ציבורי משמעותי בסיפור הזה.

מנסור עבאס: תודה לך.

מנסור עבאס: יש מישהו מהאורחים שרוצה להשחיל משפט אחד?

דנה לוי מתתיהו: אני אשמח.

דנה לוי מתתיהו: שמי דנה ואני מנהלת משאבי אנוש של אגף התחבורה הציבורית באגד.

דנה לוי מתתיהו: אני ככה יושבת בצד, אבל כמי שמעסיקה 5,000 נהגים חשוב לי גם לצייר לכם איך התמונה נראית אצלנו.

דנה לוי מתתיהו: קודם כל מבחינת תנאי ההעסקה יש לנו הסכם קיבוצי שמאוד מכבד את העובדים, יושב שם גם דורון שחתום יחד איתנו על ההסכם, אחרי שלוש שנים הנהגים שלנו מקבלים קביעות והשכר שלהם עולה באופן מסודר, וזה מעבר לתנאים הנוספים שהם מקבלים.

דנה לוי מתתיהו: אני רוצה להשחיל עוד מילה על היבט ההדרכות.

דנה לוי מתתיהו: אנחנו אכן מחויבים ל-50 שעות ואנחנו מיישמים את זה.

דנה לוי מתתיהו: כל נהג חדש שנכנס אלינו לארגון, לא משנה אם יש לו ניסיון בנהיגה או אין לו ניסיון, עובר ארבעה ימים של הכשרה בעולם של השירות, הבטיחות, כל התחומים שאנחנו מכשירים את הנהגים שלנו.

דנה לוי מתתיהו: ומעבר לזה, אנחנו עוברים ללומדות עכשיו, עם כל ההתקדמות הטכנולוגית, והנהגים מקבלים כל הזמן הדרכות באמצעות לומדה, כי יש לי 5,000 נהגים וזה לא פשוט.

דנה לוי מתתיהו: אני רוצה להיות פרקטית ולדבר על הנושא שלשמו התכנסנו.

דנה לוי מתתיהו: אני בהחלט חושבת שההפרדה, המחיצה המדוברת, בין הנוסעים לבין הנהגים היא קריטית ולו רק בשביל הבטיחות, גם של הנהגים וגם של הנוסעים.

דנה לוי מתתיהו: הנהגים שלנו אמורים להיות עסוקים נטו בכביש ולא מעבר לזה, לשמור על הדרך שבה הם נוהגים.

מנסור עבאס: תודה לך, אנחנו חייבים לסכם.

מנסור עבאס: חברים, אף אחד לא העלה את הנושא, למשל, של לחצן מצוקה.

מנסור עבאס: אתם לא חושבים שהנושא הזה יכול להרתיע?

מנסור עבאס: היום אנחנו יודעים שבתחום של אלימות ופשיעה הגורם הכי משמעותי במניעת אלימות זה הרתעה, אפילו לא הענישה עצמה.

מנסור עבאס: במקום לשפוט אותו לשנה, לשפוט אותו לחמש שנים, ההרתעה תביא את האנשים, לפני שהם רוצים להפעיל אלימות מילולית או פיזית כלפי צד אחר, לחשוב פעמיים.

מנסור עבאס: אני אעלה את הנושא הזה.

מנסור עבאס: אנחנו נסכם.

מנסור עבאס: דיברנו קודם כל על נושא הנתונים.

מנסור עבאס: אנחנו נפעל בנושא הזה כדי שבסופו של דבר יהיה מעקב, ביקורת ונקבל נתונים, לא רק על שיעור האלימות נגד נהגי אוטובוסים, אלא גם על עוד פרטים, על איזה רקע האלימות הזאת באה.

מנסור עבאס: אנחנו לא כל כך נתנו ביטוי עכשיו לממד הלאומי, בוא נגיד, גזענות ולא גזענות, אבל זה קיים, אנחנו יודעים שזה קיים, אנחנו מודעים לזה ששיעור הנהגים הערבים בתחבורה הציבורית הוא גבוה מאוד, יש עוד מגזרים – כמובן שמבחינה סטטיסטית אנחנו צריכים לקבל נתונים בהיקף רחב ואנחנו נטפל בנושא הזה.

מנסור עבאס: אני חושב שהמידע הזה צריך לבוא בעדיפות ראשונה מגורם רשמי, משטרת ישראל, משרד התחבורה על אגפיו השונים וכו' וכמובן חברות האוטובוסים גם צריכות לתעד את כל המקרים, במיוחד שהנהגים האלה הם חלק מהמשפחה של החברה.

מנסור עבאס: ככה זה אמור להיות והיא צריכה להגן עליהם.

מנסור עבאס: אין ספק אנחנו בעד, ונדרוש את זה ונפעל, להכיר בנהגי האוטובוסים כעובדי ציבור.

מנסור עבאס: אנחנו צריכים לבדוק עם היועץ המשפטי שלנו איך אפשר לקדם את זה מבחינה חוקית.

מנסור עבאס: מחיצות לנהגי אוטובוסים, כבר התקבלה החלטה אנחנו נעקוב אחרי לוח הזמנים.

מנסור עבאס: אני חושב שלחצן מצוקה בכל אוטובוס יעזור, כל נוסע שיודע - - -

נפתלי פכטר: זה קיים בהמלצות שהארגון הניח על שולחן הוועדה.

מנסור עבאס: אוקיי, תעבירו לנו אותם.

נפתלי פכטר: העברנו את זה לפני.

מנסור עבאס: אוקיי, בסדר, אנחנו ניקח את זה בחשבון.

נפתלי פכטר: זה נמצא בסעיף ההמלצות, יש לנו רשימה מסודרת בעניין הזה איך לפתור את הבעיה.

מנסור עבאס: אני חושב שכל נוסע שיידע שיש לחצן מצוקה ושהמשטרה יכולה לפגוש את האוטובוס, והיום גם מבחינת מיקום האוטובוסים אפשר לאתר אותם דרך האפליקציות השונות, כל נוסע שיידע שהמשטרה תפגוש את האוטובוס באיזה שהוא מקום.

מנסור עבאס: אנחנו נעלה גם את זה.

מנסור עבאס: הנושא של תנאי עבודת הנהגים.

מנסור עבאס: אמנם הישיבה שלנו מתעסקת בנושא של אלימות נגד נהגי האוטובוסים, אבל זה נושא שראוי לעקוב אחריו ולבדוק איך אפשר לשפר את תנאי עבודתם של נהגי האוטובוסים.

מנסור עבאס: כמובן שנבקש פריסה ארצית לחדרי התרעננות לנהגי האוטובוסים.

מנסור עבאס: הנושא של ההכשרות, אנחנו נעמוד על זה ונדרוש דיווח ובקרה גם מהרשות עצמה על הדרכות שהחברות אמורות לספק.

מנסור עבאס: אני חושב שגם יש מקום שמשרד התחבורה יקים מוקד טלפוני שנהגי האוטובוסים יוכלו לפנות לשם ול - - -

נפתלי פכטר: זו פעילות שלנו מול הרשות לתחבורה ציבורית, יש להם כתובת מייל.

מנסור עבאס: מייל?

מנסור עבאס: זה לא מספיק.

נפתלי פכטר: התברר אחרי חצי שנה שהם מעולם לא פתחו את זה.

נפתלי פכטר: מבדיקה שערכנו, אמרנו להם כמה פניות הגיעו, כי פרסמנו את כתובת המייל, התברר אחרי חצי שנה שהם אפילו לא פתחו את זה, לא בדקו.

מנסור עבאס: אני חושב שצריך מוקד עם מייל ועם טלפון, עם כל הכלים שאפשר לפנות.

מנסור עבאס: ההמלצה שלנו, כמובן, שנהגי האוטובוסים לא צריכים להתעסק עם כסף, זה יפחית את המתח עם הנוסעים ואנחנו גם נמליץ על זה.

מנסור עבאס: אני חושב שאנחנו מיצינו את הכול, אם יש עוד נקודות שנוכל לשלב אותן בהמלצות של הוועדה נשמח.

נפתלי פכטר: אכיפה של שעות ההדרכה שמשרד התחבורה מממן אותם.

נפתלי פכטר: לבדוק באמת שה-50 שעות שמשרד התחבורה מממן אותן - - -

מנסור עבאס: אמרתי את זה.

דנה לוי מתתיהו: כבוד היושב ראש, אני צירפתי אמנם בכתב, אבל דיברת על מוקד לנהגים, אני רק אציין שבדצמבר 2019 שר התחבורה היוצא סיכם שיהיה אחראי טכנולוגיה, שיהיה מוקד מסודר לנוסעים, גם לדווח על בעיות של אלימות.

דנה לוי מתתיהו: דיברנו על מקרים של איך אפשר למנוע, מה עושים במקרה ו-, אבל צריך גם לדבר על איך למנוע מראש מקרים של אלימות.

דנה לוי מתתיהו: זה גם משהו שצריך לשים עליו דגש.

מנסור עבאס: הוא קיבל החלטה, אבל - - -

קריאה: הוא לא יישם אותה.

מנסור עבאס: אני רוצה להודות לחברת הכנסת אימאן ח'טיב יאסין שיזמה את הדיון הזה.

קריאה: נקווה שזה לא יהיה דיון ראשון ואחרון.

מנסור עבאס: זה ראשון ועוד יהיו שני ושלישי.

אימאן ח'טיב יאסין: עד השגה ומימוש ההמלצות.

מנסור עבאס: אנחנו לוקחים על עצמנו את זה.

מנסור עבאס: אני נועל את הישיבה, תודה רבה לכם.